กลับลำ! พาราลิมปิกตัดสินใจห้ามนักกีฬารัสเซีย-เบลารุส ลงแข่งขันปักกิ่งเกมส์
Other athletes threatened to boycott if the two nations were included 
ก่อนหน้านี้เมื่อวันพุธ คณะกรรมการพาราลิมปิกสากล เพิ่งประกาศอนุญาตให้นักกีฬารัสเซียและเบลารุสสามารถลงแข่งขันกีฬาพาราลิมปิกฤดูหนาวที่กรุงปักกิ่งได้โดยต้องไม่ระบุว่าเป็นตัวแทนของประเทศใด และใช้ธงสัญลักษณ์พาราลิมปิกแทนธงชาติ โดยให้เหตุผลว่า "นักกีฬาไม่ใช่ผู้รุกราน" อย่างไรก็ตาม คำประกาศดังกล่าวถูกประท้วงอย่างรุนแรงและมีคำขู่จากคณะกรรมการพาราลิมปิกหลายประเทศว่าจะไม่ร่วมการแข่งขันที่กรุงปักกิ่ง ทำให้ไอพีซีต้องตัดสินใจเปลี่ยนกฏเกณฑ์ดังกล่าวอีกครั้งในอีกหนึ่งวันต่อมา แอนดรูว์ พาร์สันส์ ประธานไอพีซี แถลงข่าวในกรุงปักกิ่งว่า "มีคำขู่จากหลายประเทศว่า หากไม่ทบทวนการตัดสินใจดังกล่าว จะมีผลกระทบใหญ่หลวงตามมาต่อพาราลิมปิกฤดูหนาวกรุงปักกิ่ง" และว่า ในขณะที่การแข่งขันกำลังใกล้เข้ามา สมาชิกไอพีซีหลายประเทศต่างออกมายืนยันคัดค้านการมีส่วนร่วมของรัสเซียและเบลารุส นายพาร์สันส์ กล่าวด้วยว่า "นักกีฬาของรัสเซียและเบลารุสต่างตกเป็นเหยื่อของการกระทำของรัฐบาลของพวกเขา" ทั้งนี้ สมาชิกทีมพาราลิมปิกรัสเซีย 71 คน และสมาชิกทีมพาราลิมปิกเบลารุส 12 คน เดินทางไปถึงกรุงปักกิ่งแล้วก่อนหน้านี้เพื่อรอเข้าร่วมพิธีเปิดการแข่งขันที่จะมีขึ้นในคืนวันศุกร์นี้ ก่อนการแข่งขันจริงจะเริ่มขึ้นในวันเสาร์